BUJUR haja Palui awaknya kurus bahkan tamasuk karimping, tapi anihnya inya kada bisa garing bangat. Paling masuk angin atawa salismaan sadikit, itu gin imbah baurut atawa bakaruk langsung sigar isuknya.
Parnah ditakuni napa amalannya maka Palui itu pina sihat tarus, lalu inya mamadahakan bahwa amalannya cuma makan hintalu itik sapuluh bigi sahari. Ee..sakalinya hintalu itiknya kada diuntalnya tapi dijualnya dulu ka pasar, imbah itu duitnya hanyar ditukarakannya ka sambako.
Kada lawas tadi tahabar bahwa Palui mandadak garing sakit parut kada kawa bakantut wan kada kawa bahira. Di rumah sakit si Palui tapaksa diinfus karna sudah babarapa hari kada hakun makan. Mandangar Palui garing, maka bubuhan kakawalannya, Garbus, Tulamak wan Tuhirang datang mailangi ka rumah sakit.
“Ikam ini bujur haja kada parnah garing, tapi sakali garing sampai masuk rumah sakit,” ujar Tuhirang.
“Napa panyabab garing ikam Lui?” ujar Tulamak.
“Mungkin kabanyakan mamancuk pisang manggala lalu kada kawa bakantut wan kada kawa bahira,” sahut Palui ba-arunuhan sambil malihati tarus ka butul infus di atas kapalanya. Karna dilihatnya banyu infus itu lambat dan bahanu malah kada manitik.
“Basabarlah Lui ai, asal ikam hakun diubati cagar waras haja,” ujar Garbus mahibur.
“Tapi….. tapi……. maafakanlah samunyaan kasalahanku, kita barilaanlah mungkin umurku kada panjang lagi,” ujar Palui sambil manangis. Lalu kakawalannya takajut banar umpat sadih karna Palui sudah pina balain, maminta maaf dan barilaan. “Kanapa Lui, kanapa Lui? apakah ikam sudah tahu parak diambil urang?” ujar Garbus.
“Itu nah…… tanda-tandanya sudah ada, ujar urang bila banyu infus kada jalan dan kada manitik lagi artinya awakku sudah manulak wan ubat, jadi….jadi…,” ujarnya sambil batatangisan karna Palui parak mati.
“Basabar Lui, ingat-ingat, bazikir Lui,” ujar Garbus sambil mangiyau parawat.
“Ada apa, makin babangatkah?” ujar parawat batakun. “Kasihan banar, ujar Garbus, kami sudah barilaan karna banyu infusnya kada manitik lagi,” sahut Garbus sadih.
“Ooooo…… Insya Allah kada apa-apa, sahut perawat. Banyu infus itu tamandak kada turun lagi karna ini nah…. salangnya talipat, tapuntal di bawah bantal,” ujar perawat lihum.
“Syukur Alhamdulillah…. rupanya umurku masih ada,” ujar Palui sambil supan saurangan sambil manyapui banyu matanya habis batatangisan.
Tinggalkan komentar
Belum ada komentar.
Comments RSS TrackBack Identifier URI
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn ind_Latn bjn_Latn bjn_Latn bjn_Latn ind_Latn ind_Latn sna_Latn